钦定古今图书集成/明伦汇编/氏族典/第149卷 > 孙继宗
## 钦定古今图书集成/明伦汇编/氏族典/第149卷 > 孙继宗

按《明外史孙忠传》：“忠子继宗，字光辅，章皇后兄也。宣
德初，授府军前卫指挥使。久之，改锦衣卫。景泰初，进
都指挥佥事，寻袭父爵。天顺改元，以夺门功，进爵为
侯，加号奉天翊卫推诚宣力武臣，特进光禄大夫、柱
国，世袭侯爵，命督五军营戎务，兼掌后军都督府事。
五年，曹钦平，进太保。寻以疾奏解兵柄，辞太保，不允。”
宪宗嗣位，复设十二团营，命继宗提督，兼督五军营。
帝开经筵，命知经筵事，修《英宗实录》，为监修官。朝有
大议，必继宗为首。成化初，乞休，优诏不许。三年，《实录》
成，加太傅。十年，兵科给事中章镒等劾其宜退。于是
继宗上疏恳辞。帝优诏许解营务，仍莅后府事，知经
筵，预议大政。又五年卒，年八十五。赠郯国公，谥《荣襄》。